জাতীয় আধুনিক শিল্পকলা চিত্রশালা, বেঙ্গালুরু

জাতীয় আধুনিক শিল্পকলা চিত্রশালা বা ন্যাশনাল গ্যালারি অফ মডার্ন আর্ট (এনজিএমএ) বেঙ্গালুরুতে অবস্থিত একটি আর্ট গ্যালারি। ২০০৯ সালে এর উদ্বোধন করা হয়েছিল। এখানে আধুনিক ভারতীয় শিল্পকলা প্রদর্শন করা হয়। এই চিত্রশালায় রাজা রবিবর্মা, যামিনী রায়, অমৃতা শের-গিল, রবীন্দ্রনাথ ঠাকুর এবং বহু আধুনিক ও সমসাময়িক শিল্পীর চিত্রকর্ম রয়েছে। এখানে অডিটোরিয়াম, পাবলিক আর্ট রেফারেন্স লাইব্রেরি, ক্যাফেটেরিয়া এবং মিউজিয়াম শপ কাম ফেসিলিটেশন ব্লক রয়েছে। এনজিএমএ বেঙ্গালুরু, বর্তমানে বেঙ্গালুরুর শিল্পকলা কার্যক্রমের অন্যতম কেন্দ্র এবং ভবিষ্যতে প্রধান সাংস্কৃতিক কেন্দ্র হয়ে ওঠার সম্ভাবনা রয়েছে। এখানে সারা বছর ধরে শিল্প ও সংস্কৃতি বিষয়ক আলোচনা, সেমিনার, চলচ্চিত্র প্রদর্শনী, সেইসাথে কর্মশালা এবং নির্দেশিত পদযাত্রার আয়োজন ও পরিচালনা হয়ে থাকে। ইতিহাস এনজিএমএ-এর তৃতীয় শাখা হিসেবে খোলার জন্য ২০০৬ সালে চিত্রশালাটির সংস্কার শুরু হয়। এর পূর্বে এবিষয়ে দীর্ঘ উন্নয়ন ও বিতর্ক হয়েছিল। ১০০ বছরের পুরানো বিস্তীর্ণ মাণিক্যভেলু প্রাসাদটি একসময় মহীশূরের যুবরাজ কান্তিরভা নরসিংহরাজ ওয়াদিয়ারের মালিকানাধীন ছিল। এই ভবনটি নির্মাণ করেছিলেন প্রখ্যাত বণিক হাজী স্যার ইসমাইল সাইত, যিনি সুবিশাল বাংলোটির নাম রেখেছিলেন 'ইসমাইলিয়া'। পরে বাংলোটি মানিকভেলু মুদালিয়ারের কাছে বিক্রি করে দেওয়া হয়। মুদালিয়ার অভিজাত পরিবারে জন্মগ্রহণ করেননি, তিনি বৈবাহিক সূত্রে অভিজাত হয়ে ওঠেন। তিনি বেশ কয়েকটি ম্যাঙ্গানিজ ও ক্রোম খনি ইজারা নিয়ে সফল ব্যবসায়ী হয়ে ওঠেন। এনজিএমএ সংরক্ষণাগারের নথি অনুযায়ী, মুদালিয়ের তার কর্মজীবনের একেবারে শুরুতেই ভবনটি কিনেছিলেন। এনজিএমএ-এর সংরক্ষকরা নিশ্চিত যে মুদালিয়ের ও তার পরিবার বেশ কয়েক বছর ধরে ওই অট্টালিকায় বসবাস করতেন। তবে, আর্থিক সমস্যার কারণে বাড়িটি নিলামে তোলা হয় এবং সিটি ইমপ্রুভমেন্ট ট্রাস্ট (বর্তমানে বিডিএ) তা অধিগ্রহণ করে, পরে ১৯৬০-এর দশকে হাউজিং বোর্ডের কাছে হস্তান্তর করা হয়। ২০০০ সালে কন্নড় ও সংস্কৃতি মন্ত্রণালয় অট্টালিকাটি সংস্কৃতি মন্ত্রণালয়কে উপ-ইজারা দেয়। এটি এনজিএমএ-এর দক্ষিণ ভারতীয় কেন্দ্রের জন্য নির্বাচিত হয়। ২০০৩ সালে সংস্কার কাজ শুরু হয় এবং শোভা নাম্বিসানের তত্ত্বাবধানে ১৮ ফেব্রুয়ারি ২০০৯-এ চিত্রশালাটি খুলে দেওয়া হয়। ভবন বর্তমানে প্যালেস রোডে অবস্থিত মানিক্যভেলু ম্যানশনে বেঙ্গালুরুর জাতীয় আধুনিক শিল্পকলা চিত্রশালা চালু আছে। সংগ্রহ এনজিএমএ বেঙ্গালুরুতে বর্তমানে প্রায় ৫০০টি প্রদর্শনী রয়েছে, যা একটি করিডোর, ছোট ছোট ঘর এবং দুই তলা জুড়ে বিস্তৃত বড় প্রশস্ত হলে ছড়িয়ে আছে। প্রদর্শনীগুলো বিভিন্ন সময়কাল, শিল্পকলা ধারা এবং শিল্পী অনুসারে কয়েকটি প্রধান ভাগে ভাগ করে সাজানো হয়েছে। এখানে রাজা রবিবর্মা, যামিনী রায়, অমৃতা শের-গিল, ঠাকুর ভ্রাতৃদ্বয়, রবীন্দ্রনাথ ঠাকুর এবং বহু আধুনিক ও সমসাময়িক শিল্পীর চিত্রকর্ম দেখা যায়। এনজিএমএ-তে আধুনিক, উত্তরাধুনিক এবং ঐতিহ্যবাহী ভারতীয় শিল্পকর্ম রয়েছে। এখানে অষ্টাদশ শতাব্দী থেকে বর্তমান সময় পর্যন্ত শিল্পকর্ম রয়েছে। এস. ধনপাল এবং কানাই কুনিরামনের মতো শিল্পীদের ভাস্কর্যের পাশাপাশি অর্পিতা সিং এবং অঞ্জলি এলা মেননের শিল্পকর্মও এই বিস্তৃত সংগ্রহের অংশ। এই প্রদর্শনীতে ভারতীয় ক্ষুদ্রচিত্র, ঔপনিবেশিক শিল্পী, বেঙ্গল স্কুল এবং স্বাধীনতা-পরবর্তী শিল্পীদের কাজ অন্তর্ভুক্ত রয়েছে, যা আজকের আধুনিক ও উত্তর-আধুনিক শিল্পের জন্ম দিয়েছে। চিত্রকর্ম এবং ভাস্কর্যের স্থায়ী প্রদর্শনের পাশাপাশি, এই এনজিএমএ নিয়মিতভাবে জাতীয় এবং আন্তর্জাতিক প্রদর্শনীর আয়োজন করে। চিত্রশালা ২০২৫ সালে এনজিএমএ আরও দেখুন জাতীয় আধুনিক শিল্পকলা চিত্রশালা কলকাতা মিউজিয়াম অব মডার্ন আর্ট তথ্যসূত্র বহিঃসংযোগ